**Apkaimju iniciatīvu līdzdalības un piederības veicināšanas projektu konkursa 2024. gada 1. uzsaukuma rezultāti**

Rīgas pilsētas Apkaimju iedzīvotāju centrs izsludināja projektu konkursu apkaimju iniciatīvu un piederības sajūtas veicināšanai ar mērķi aktualizēt un veicināt Rīgas iedzīvotāju pilsonisko līdzdalību, kā arī izglītot un informēt iedzīvotājus par šo tēmu, tai skaitā veicināt brīvprātīgo darbu un piederības sajūtu savai apkaimei, pilsētai un valstij.

Pašvaldība vēlas aktivizēt apkaimju kustību kā vienu no iedzīvotāju pašorganizācijas veidiem, lai veiktu vietējās kopienas interešu aizstāvēšanu, izzinātu iedzīvotāju problēmas un meklētu risinājumus savstarpējā iedzīvotāju un pašvaldības sadarbībā, kā arī nodrošinātu iedzīvotāju personisko līdzdalību kopienas dzīves vides uzlabošanā.

Konkursa 1. uzsaukumā tika iesniegti 39 projektu pieteikumi par kopējo pieprasīto summu **125 862,01 EUR**.

Konkursa rezultātā finansiāls **atbalsts piešķirts 15 projektiem** par kopējo summu **46 357,17 EUR**.

Konkursā iesniegtajos projektos ietverti sporta pasākumi: basketbola groza uzstādīšana un sporta svētki, Rīgas apkaimju orientēšanās kauss; dažādi kopābūšanas pasākumi, izglītojošas un izzinošas aktivitātes: prāta spēļu vakari, veselīga dzīvesveida, labbūtības un kopīgas ēstgatavošanas darbnīcas, apkaimē dzīvojošo cilvēku dzīvesstāstu apzināšana un dokumentēšana, kā arī bērnu grāmatu namiņa uzstādīšana apkaimē.

|  |  |  |  |  |  |
| --- | --- | --- | --- | --- | --- |
| **N. p. k.** | **Biedrība** | **Projekta nosaukums** | **Pašvaldības piešķirtais finansējums, EUR** | **Projekta īstenošanas laiks** | **Projekta īss apraksts** |
| 1. | Pļavnieku apkaimes biedrība | Pļavnieku meža sakopšanas talka | 1960.20 | 02.04.2024-10.05.2024 | Projekta ietvaros plānota Pļavnieku meža sakopšanas talka. Talkas laikā ir plānots ar dažādām informatīvām un komunikācijas aktivitātēm sekmēt dažādu iedzīvotāju grupu sadarbību ar Pļavnieku apkaimes biedrību un Rīgas valstspilsētas pašvaldību.  Projekts ir plānots kā iedzīvotāju pilsoniskās līdzdalības un piederības veicināšanas aktivitāte, rosinot iedzīvotājus iesaistīties savas apkārtējās vides un apkaimes sakopšanā. Tādejādi vairojot piederības sajūtu apkaimei un motivēt arī ikdienā rūpēties un aizdomāties par to, ko katrs no mums var dot savai apkaime un pilsētai, ne tikai saņemt.. |
| 2. | Biedrība "Avotu apkaimes biedrība" | Avotu apkaimes svētki | 3498.85 | 10.07.2024-01.09.2024 | Rīkojot ikgadējos svētkus Lienes ielā, tiks dota iespēja vietējiem iedzīvotājiem un uzņēmējiem satikties, veidot saiknes un kaimiņu attiecības, kas balstītas pozitīvās pieredzēs.  Diskusiju teltī dienas garumā tiks rīkotas vismaz trīs sarunas par iedzīvotājiem svarīgiem jautājumiem, aicinot pazīstamus jomu ekspertus, RD darbiniekus un deputātus, citu apkaimju pārstāvjus un vietējos aktīvistus, kā arī dodot iespēju iedzīvotājiem uzdot jautājumus par interesējošām tēmām. Pamīšus ar diskusiju telts pasākumiem noritēs kultūras un izklaides programma.  Visas dienas garumā sadarbībā ar vietējiem uzņēmumiem iedzīvotāji un viesi varēs baudīt īpašus piedāvājumus un piedalīties tematiskos izklaides pasākumos bāros un ēdināšanas vietās. |
| 3. | Biedrība “Rīgas Apkaimju alianse” | Rīgas pilsoniskās sabiedrības aktivizēšana | 3500.00 | 05.04.2024-20.09.2024 | Projekta pirmā aktivitāte ir vērsta uz Pleskodāles apkaimes iedzīvotāju aktivizēšanu, ar mērķi rosināt dibināt apkaimes biedrību vai izveidot domu biedru grupu Facebook vai citā sociālajā tīklā, ar dažu aktīvo iedzīvotāju un kaimiņos esošu apkaimju biedrību iesaisti sarīkojot apkaimes iedzīvotāju forumu un daloties ar pieredzi apkaimju aktīvismā.  Otrā projekta aktivitāte vērsta uz pilsoniskās sabiedrības Rīgā iedvesmošanu piedalīties Eiropas parlamenta vēlēšanās. Plānots pēc iespējas atraktīvā veidā iepazīstināt iedzīvotājus ar Eiropas Parlamenta darbības jomām, kas skar arī vietējās pašvaldības, kā arī aktualizēt pilsoniskā pienākuma sajūtu. |
| 4. | Biedrība "Jaunciema attīstības biedrība" | Jaunciema apkaimes svētki 2024 | 3283.14 | 15.04.2024-15.06.2024 | Lai stiprinātu iedzīvotāju piederības sajūtu Jaunciemam un turpinātu iepriekšējo gadu aizsāktās iniciatīvas apkaimes iedzīvotāju saliedēšanā un pulcēšanā kopīgās aktivitātēs, sadarbībā ar Jaunciema pamatskolu tiks organizēti Jaunciema apkaimes svētki. Svētki ir paredzēti visiem Jaunciema un tuvējo apkaimju iedzīvotājiem, jo aktivitātes tiks plānotas tā, lai dažāda vecuma iedzīvotāju grupām ir saistošas un interesantas. Svētki norisināsies Jaunciema pamatskolas pagalmā un parka teritorijā 2024. gada maija beigās. Svētku laikā apmeklētājiem būs pieejamas dažādas radošās darbnīcas, bērniem - dažādas atrakcijas, streetbola turnīrs, kā arī svētku laikā paredzēti dažādi priekšnesumi. |
| 5. | Mangaļsalas iedzīvotāju biedrība | Zvejnieksvētki Mangaļsalā 2024 | 3490.66 | 17.06.2024-15.08.2024 | Projekta ietvaros plānots turpināt aizsākto Zvejnieksvētku svinēšanas tradīciju. Zvejnieksvētki tradicionāli tiek svinēti jūlija pirmajā nedēļas nogalē visā Latvijas piekrastē, Mangaļsalā Zvejnieksvētki tiks organizēti 2024.gada 13.jūlijā. Zvejnieksvētki Mangaļsalā gadu no gada pulcē ļaudis no visa Rīgas Ziemeļu rajona (Vecāķiem, Vecdaugavas, Vecmīlgrāvja), kā arī citām Rīgas apkaimēm. Arī šogad Mangaļsalā būs gaidīts ikviens, kurš vēlas godināt zvejniekus un to darbu, jūru un tās veltes, vai gluži vienkārši vēlas svētku noskaņā pavadīt vasaras brīvdienas, kas tradicionāli noslēdzas ar zaļumballi. Zvejnieksvētki iecerēti ar sacensību gara spēlēm svētku ievadā, ar gardiem ēdieniem un dzērieniem visas dienas garumā, ar mājražotāju tirdziņu un jautru balli svētku otrajā daļā. Pasākuma gaitā sev tīkamas svētku un brīvā laika pavadīšanas aktivitātes atradīs visu vecumu, dzimumu un tautību iedzīvotāji. |
| 6. | Biedrība “NVO PROGRESS” | Uz Lastādijas ielas | 3500.00 | 04.04.2024-30.06.2024 | Viena no Lastādijas kvartāla dalībnieku misijām ir nostiprināt apkaimes identitāti. Tas kļūst vēl aktuālāk saistībā ar Maskavas ielas posma pārdēvēšanu par Lastādijas ielu, kas izceļ Lastādijas apkaimi kā no Maskavas Forštates atsevišķu pilsētas daļu. Galvenā projekta vīzija ir izcelt Lastādijas apkaimi, tās identitāti, unikalitāti, attīstības vēsturi un robežas, kā arī veidot Lastādijas kultūras kvartālu kā neformālu apkaimes centru, ar iespēju apkaimes iedzīvotājiem kopradīt, tīkloties un realizēt savas iniciatīvas. Projekta ietvaros plānots izveidot Lastādijas apkaimes karti, kultūras kvartāla plānojumu un informācijas dēli, organizēt apkaimes identitātes darbnīcas (ar rokām veidotu apkaimes suvenīru darināšana) un Lastādijas apkaimes plenērus, rīkot atslodzes svētdienu brančus jeb vēlās brokastis Lastādijas kvartāla dārzā un Zaļo svētdienu Lastādijā – ikmēneša aktivitāti, kuras ietvaros notiks augu maiņas pasākums, “Repair Cafe” labošanas darbnīcas, ķā arī darbosies mantu maiņās punkts Brīvbode. |
| 7. | Biedrība "Vecmīlgrāvja Attīstības Biedrība" | Atklāj Vecmīlgrāvi | 2313.25 | 02.04.2024-30.09.2024 | Projekta ietvaros tiks izveidota foto orientēšanās aktivitāte "Atklāj Vecmīlgrāvi" Vecmīlgrāvja apkaimē un tajā iesaistīt apkaimes iedzīvotājus un apkaimes viesus. Aktivitāte ietvers vairākus atraktīvus uzdevumus, izpildot kurus tiks iepazīta apkaime, tās kultūrvēsturiskie un mūsdienu objekti un iedzīvotāji. Komandām būs jāatrod konkrēti objekti, jāizpilda uzdevumi, jāuzņem tematiskas komandu fotogrāfijas un jāiesniedz no uzņemtajām fotogrāfijām izveidota kolāža. Iesniegtās komandu atbildes tiks novērtētas ar punktiem, 3 komandas ar lielāko punktu skaitu saņems balvas. Dalība aktivitātē notiks komandās, tādējādi veicinot sabiedrības saliedēšanos kopīgā mērķa sasniegšanai, apkaimes izzināšanai un pilsoniskās līdzdalības aktivizēšanai. |
| 8. | Biedrība „Vecāķu biedrība” | „Vecāķi. Drošība. Kultūra.” | 2988.00 | 02.06.2024-20.08.2024 | Projekta ietvaros tiks organizētas divas aktivitātes – Drošības stunda un koncerts “Vecāķi. Saulriets. Ērģeles.”  Drošības stunda notiks Vecāķu pludmalē, pie glābšanas stacijas, sadarbībā ar Vecāķu glābšanas stacijas glābējiem. Pasākuma visai ģimenei ietvaros paredzēta dronu demonstrācija, kuri palīdz pašvaldības policijas ikdienas darbā, kā arī glābšanas pasākuma prezentēšana uz ūdens.  Koncertu “Vecāķi. Saulriets. Ērģeles.” sniegs māksliniece Ilona Birģele kopā ar vijolnieku Raimondu Ozolu, bet koncertu vadīs Latvijas Radio 3 Klasika mūzikas žurnāliste, muzikologs un programmu vadītāja Inta Zēgnere. Koncerts Vecāķu pludmalē – tas ir publisks pasākums ikvienam interesentam. Saulriets pludmalē kopā ar ērģeļmūzikas un flautas skaņām radīs pozitīvas emocijas un iespaidus. Pasākums notiek ārtelpā pludmales zonā. Mūsdienu tehnoloģijas ļauj izmantot elektriskās ērģeles, tādējādi rodot iespēju klausītājiem baudīt to skanējumu brīvā dabā kopā ar ģimeni, satikt kaimiņus un piedzīvot Vecāķu iedzīvotāju savstarpēju saliedētību, kā arī iepriecināt Vecāķu viesus ar šo notikumu. |
| 9. | Biedrība “Zasulaukam un Šampēterim” | Sporta svētki Zasulaukā un Šampēterī | 3500.00 | 01.07.2024-30.09.2024 | Projekta ietvaros otro gadu pēc kārtas tiks organizēti sporta svētki Zasulauka manufaktūras parkā, kas ir aicinājums Zasulauka un Šampētera iedzīvotājiem un kaimiņiem iepazīt aktīvās atpūtas iespējas apkaimē, tādējādi stiprinot piederību, pašiem kļūstot par pasākuma veidotājiem, un novērtējot plašās apkaimes sniegtās iespējas. Projektu veidos biedrība “Zasulaukam un Šampēterim” sadarbībā ar uzrunātiem apkaimes iedzīvotājiem un organizācijām. Norises dienā būs iespēja gan veikt dažādus sportiskus uzdevumus - izmēģināt basketbola laukumu, vingrošanas stieņus, fotoorientēšanos, piedalīties radošās darbnīcās, kā arī izmēģināt sporta nodarbības, kuras piedāvās apkaimes sportisti. |
| 10. | Rīgas Centra attīstības biedrība | Rīgas Centra Sabiedriskais Forums 2.0 | 2000.00 | 01.07.2024-30.09.2024 | Projekta mērķis ir sapulcināt iedzīvotājus un uzņēmējus apkaimes Forumā, kurā aktualizēt pilsētai un apkaimei nozīmīgas tēmas un iedvesmot cilvēkus iesaistīties apkaimes veidošanā. Foruma laikā paredzēta gan Rīgas Centra attīstības biedrības iepazīstināšana ar biedrības vērtībām, mērķiem un tās piecu pastāvēšanas gadu laikā paveiktajiem darbiem, gan iedzīvotāju un uzņēmēju iesaiste diskusijās, gan apmeklētāju pilsētas sajūtu kartēšana, tādējādi ļaujot cilvēkiem interaktīvā veidā paust savu redzējumu par Centra apkaimi šobrīd un rosināt idejas nākotnei. Pasākuma noslēgumā paredzēta neformālā daļa, kurā iedzīvotāji varēs turpināt ideju un iespaidu apmaiņu brīvā gaisotnē. Pasākuma laikā svarīga ir fiziska dalībnieku un apmeklētāju klātbūtne un savstarpēju attiecību stiprināšana, kopienas veidošana, tādēļ gan pasākuma laikā paredzētajā sajūtu kartēšanā, gan paneļdiskusijās paredzēts apmeklētājus iesaistīt radošā komunikācijā, veidojot interesantu un aizraujošu iespaidu par mūsu un citu aktīvistu darbu un iespējām pozitīvi mainīt pilsētu ilgtspējīgākā un pieejamākā virzienā. |
| 11. | Biedrība "Free Riga" | VISKAĻU AMATNIEKU UN MĀKSLINIEKU INKUBATORS: darbnīcu un meistarklašu cikls apkaimes sadarbībai un radošai izaugsmei | 3489.00 | 01.05.2024-30.09.2024 | Projekta primārais mērķis ir veicināt Viskaļu un to tuvējo apkaimju (Čiekurkalns, Mežaparks, Teika) amatnieku un mākslinieku pieredzes apmaiņu, sadarbību un iespējas sasniegt savu mērķauditoriju un noietu, līdz ar to aktīvāk iesaistoties arī apkaimes iniciatīvās un Viskaļu radošās platformas un kopienas centra norisēs.  Projekta ietvaros četras sestdienas no jūnija līdz septembrim notiks tematiskas  meistarklases-darbnīcas GLEZNA, FORMA, TEKSTILS UN DIZAINS, kas pulcēs gan Viskaļu, gan tuvējo apkaimju māksliniekus un amatniekus pieredzes apmaiņai un sadarbības veidošanai, gan arī iedzīvotājus jaunu prasmju izmēģināšanai. Piektajā sestdienā septembrī paredzēta izstāde - tirdziņš, kurā satikties visiem, kuri apmeklējuši iepriekšējos notikumus un pārējiem interesentiem. Iespēja eksponēt savus darbus un tirdziņā pirkt un pārdot pasākumos radītos darbus, kā arī skolotāju, kaimiņu mākslas darbus.  Projekta rezultātā turpinās attīstīts un iegūt atpazīstamību gan Viskaļu mini-apkaimes kā darbīgas un radošas vietas identitāte, gan arī tiks veicināta plašāka tuvējo apkaimju radošo personību sadarbība, izaugsme un jauni kopīgi projekti. |
| 12. | SIA “Kalnciema iela” | “Gatavojam sezonāli un veselīgi – kāda ir latviešu virtuve? Koprades darbnīcas” | 3500.00 | 01.05.2024-30.09.2024 | Projekta ietvaros plānots 8 darbnīcu cikls Āgenskalna tirgus koprades virtuvē “RE CEP TE”. Projekta norise notiks kopā ar pieredzējušiem šefpavāriem un ēst gatavošanas entuziastiem, īpaši iepazīstot sezonālo un laikmetīgo nacionālo virtuvi, Latvijas kulināro mantojumu – tā saglabāšanu un izpausmi mūsdienās, saistību ar veselīga dzīvesveida daudzveidību un pieejamību, kā arī noderīgu prasmju apgūšanu un ieviešanu. Šis pasākuma formāts apvienos ēst gatavošanas pasākuma formātu ar sociāli nozīmīgām tēmām par veselību, labbūtību, mantojumu, piederību, un būs piemērots dažādām auditorijām, tādā veidā veicinot kopienas stiprināšanu caur saliedēšanos, kopradi un līdzdalību pilsētvidē. Šoreiz darbnīcas vadīs šefpavāri un ēst gatavošanas entuziasti, kuriem ir iepriekšējā pieredze šāda formāta pasākumos, tādā veidā padziļināti iesaistot dalībniekus un nododot tiem vērtīgas zināšanas, padarot tās pieejamas un dažādu veicinot pieredžu apmaiņu. Projekta laikā caur sociālajiem tīkliem un Āgenskalna apkaimes biedrību īpaši tiks uzrunāti Āgenskalna iedzīvotāji, lai veicinātu apkaimes iedzīvotāju iesaisti un veidotu kopienas publisko telpu par šīm tēmām, ko attīstīt arī ilgtermiņā. |
| 13. | Lucavsalas apkaimes dārzu attīstības biedrība LUCAVA | “Rīgas pērle – Lucavsalas dārzi – attīstības sākumā” | 2339.25 | 08.04.2024-20.09.2024 | Projektā ietvaros tiks īstenotas vairākas aktivitātes:  - Ziņojumu stendu uzlabošana, atjaunošana un apkartējās teritorijas apzaļumošana dārzu teritorijā;  - Teritorijas sakopšanas un sakārtošanas talka, kuras ietvaros plānots sakārtot Lucavsalas koplietošanas teritoriju. Pēc talkas plānota draudzīga karstas tējas/kafijas baudīšana un pusdienošana, apspriežot tālākos plānus teritorijas savešanai kartībā, lai izveidotu to par Eiropas līmeņa rīdzinieku skaistāko dārzu koloniju, ar ko pašvaldībai lepoties;  - Līdzdalības un nākotnes apzināšanas forums “Lucavsalas skaisto dārzu nākotne kopīgai attīstībai”. Plānots, ka forumā piedalīsies ieinteresētie, dārzu turētāji, viņu ģimenes locekļi, pašvaldības pārstāvji, Rīgas Pašvaldības Policija un citas ieinteresētas personas. Izdiskutēsim teritorijas plānošanas nepieciešamību, attīstības perspektīvas, dārzu turētāju un pašvaldības sadarbības iespējas un risinājumus kā arī pašorganizācijas iniciatīvas;  - Ražas maiņa “Mūsu raža – Jūsu smaids”, kuras ietvaros dārzu turētāji savāks rudens ražu un kopīgi ar projekta aktīvistiem nogādās tuvu Lucavsalas bērnu laukumam un peldvietai. Raža tiks safasēta ekoloģiskos maisiņos ar biedrības logo un tiks izdalīta visiem rīdziniekiem un viesiem, kas vēlēsies šo ražu pieņemt. |
| 14. | Biedrība "Piedzīvojuma Gars" | Atvērtā VeloDarbnīca 2024 | 3494.82 | 02.04.2024-30.09.2024 | Projekta ietvaros tiks organizēti 8 pasākumi - “Atvērtās velodarbnīcas”. Dalībnieki tiks aicināti uz šiem pasākumiem ierasties kopā ar saviem velosipēdiem, skūteriem, u.c, personīgajiem braucamrīkiem, lai kopā ar pieredzējušiem ekspertiem mācītos pārbaudīt sava braucamrīka tehnisko stāvokli, novērstu defektus un veiktu apkopi. Pasākumu laikā dalībnieki tiks nodrošināti ar pilnu velosipēdu remonta instrumentu un apkopes līdzekļu klāstu. Uzsvars tiks likts uz dalībnieku pieredzes izglītību - mācīties darot, lai turpmāk pasākuma dalībnieki varētu šādas procedūras veikt patstāvīgi mājās vai publiski pieejamā bezmaksas pašservisa stacijā. VeloStacijas pasākumu laikā gūtā pieredze ļaus ne tikai patstāvīgi rūpēties par savu braucamrīku ikdienā, bet arī palīdzēt draugiem un paziņām uzturēt velosipēdus tehniskā kārtībā, un nododot iegūtās zināšanas tālāk. Pasākuma laikā pieredzējuši velomehāniķi sekos līdzi dalībnieku darbībām, palīdzēs izvēlēties īstos instrumentus vai apkopes līdzekļus un palīdzēs ar padomiem, ieteikumiem un praktisku palīdzību. Šie pasākumi būs arī iespēja dalībniekiem iesaistīties ar brīvprātīgo darbā. Pasākuma vadītājs katru reizi sagatavos uzdevumus pašservisa stacijas teritorijas sakopšanā, uzlabošanā un jaunu ideju īstenošanā. |
| 15. | Biedrība "Dārzciema apkaimes biedrība" | Te ir Dārzciems | 3500.00 | 02.04.2024-30.09.2024 | Šogad, apritot simts gadiem, kopš Dārzciema apkaime ir iekļauta Rīgas pilsētas teritorijā, Dārzciema apkaimes biedrība vēlas aktivizēt iedzīvotāju pilsonisko aktivitāti, lepnumu par savu apkaimi un veicināt apkaimes atpazīstamību un kopienas integrāciju, ieviešot projektu par apkaimes skaisto ielu nosaukumu un apkaimes atpazīstamības zīmju izveidošanu. Namu zīmes ar ielu nosaukumu, tā grafisko attēlojumu un apkaimes nosaukumu “Dārzciems” tiks izvietotas pie namu sienām, sētām, kokiem, robežstabiem un citām piemērotām vizuāli un teritoriāli pieejamām apkaimes vietām. Papildus būs iespējams pieteikties vizuāli saskanīgai zīmei “Te ir Dārzciems”, kas veicinās arī citu ielu iedzīvotāju iesaisti.  Lai veicinātu iedzīvotāju dalību biedrībā, priekšroka saņemt šīs zīmes būs Dārzciema apkaimes biedrības biedriem. |